**ถอดประสบการณ์การเรียนรู้ ปีการศึกษา 2563**

ด้าน กิจการและพัฒนานักศึกษา

ประเด็น ทำนุบำรุงศิลปวัฒนธรรม ปกป้องและรักษาธรรมชาติ

(งานมอบเสื้อกาวน์ กิจกรรมส่งเสริมวัฒนธรรมประเพณีไทย)

ผู้เล่าเรื่อง ดร.สุทิศา ปลื้มปิติวิริยะเวช คณะกายภาพบำบัดและเวชศาสตร์การกีฬา

ผู้บันทึก ดร.สุทิศา ปลื้มปิติวิริยะเวช คณะกายภาพบำบัดและเวชศาสตร์การกีฬา

บทบาทหน้าที่และความรับผิดชอบของผู้เล่าเรื่อง รองฝ่ายกิจการและพัฒนานักศึกษา

**เรื่องที่เล่า คุณค่าของเสื้อกาวน์: พิธีกรรมเปลี่ยนผ่านสู่นักวิชาชีพกายภาพบำบัด**

**ความเป็นมาของเรื่องเล่า**

คณะกายภาพบำบัดและเวชศาสตร์การกีฬา จัดให้มี “พิธีมอบเสื้อกาวน์” แก่นักศึกษาชั้นปีที่ 3 เป็นประจำทุกปี ก่อนที่นักศึกษาจะแยกย้ายออกไปฝึกปฏิบัติการทางคลินิกกับผู้ป่วยจริงในหน่วยบริการสุขภาพต่างๆ กิจกรรมนี้จัดขึ้นเพื่อสร้างความตระหนักถึงภาระและความรับผิดชอบที่จะเพิ่มขึ้นในอนาคต รวมทั้งเสริมสร้างความภาคภูมิใจให้แก่นักศึกษากายภาพบำบัด ที่สามารถฝ่าฝันอุปสรรค ความเหนื่อยยากจากการเรียนที่ผ่านมา การมอบเสื้อกาวน์เป็นพิธีกรรมการเปลี่ยนผ่านสถานภาพจากนักศึกษามาเป็นผู้ฝึกฝนระดับต้นก่อนก้าวเข้าสู่วิชาชีพกายภาพบำบัดเต็มตัวในอนาคต ช่วงการฝึกปฏิบัติงานนี้ถือเป็นช่วงหัวเลี้ยวหัวต่อที่เต็มไปด้วยความเสี่ยง ความคลุมเครือ ดังนั้นพิธีกรรมจะเป็นสิ่งเสริมสร้างกำลังใจ ลดความวิตกกังวล และยังเป็นพื้นที่แสดงถึงการยอมรับสมาชิกใหม่เข้ามายังกลุ่ม

**ความรู้เดิม นำมาประยุกต์ใช้ในกระบวนการ**

พิธีกรรมเพื่อการเปลี่ยนผ่านถูกนำมาใช้ในชีวิตประจำวันเพื่อช่วยลดความกังวลแก่สมาชิกใหม่และเตรียมพร้อมกับสถานการณ์ในอนาคตที่ไม่แน่นอน การใช้พิธีกรรมที่เป็นทางการและดูขรึมขลัง ที่มีทั้งครู อาจารย์และผู้ปกครองเป็นสักขีพยานต่อของความพร้อมของนักศึกษาที่จะก้าวออกไปทำงานกายภาพบำบัด ร่วมกับสัญลักษณ์ “เสื้อกาวน์สีขาว” ซึ่งแสดงถึงการได้ยกระดับความสามารถขึ้นอีกขั้นหนึ่ง และการปฏิญาณตนที่จะปฏิบัติต่อผู้ป่วยอย่างเคารพในศักดิ์ศรีความเป็นมนุษย์ เพื่อย้ำเตือนนักศึกษาถึงความรับผิดชอบในการดูแลผู้ป่วย และความพากเพียรเพื่อฝึกปรือตนเองให้มีความสามารถและทักษะเพิ่มมากขึ้น นอกจากนี้ยังมีการมอบรางวัลเกียรติคุณแก่อาจารย์ที่ปรึกษาทางคลินิก เป็นปีแรก ซึ่งเป็นการส่งเสริมและสร้างกำลังแก่อาจารย์กายภาพบำบัดทางคลินิก และเป็นแบบอย่างที่ดีแก่นักศึกษากายภาพบำบัดด้วย

**ผลลัพธ์หรือความสำเร็จที่เกิดขึ้น และความรู้ใหม่ที่ได้เรียนรู้จากประสบการณ์**

ปีการศึกษา 2/2563 คณะฯได้จัดพิธีมอบเสื้อกาวน์ เมื่อวันที่ 3 มีนาคม 2564 ผลจากการจัดกิจกรรม ทำให้นักศึกษาตระหนักถึงความสำคัญของการเตรียมตนเองทั้งด้านความรู้และทักษะเพื่อนำไปประยุกต์ใช้กับผู้ป่วยจริง พิธีการนี้ทำให้นักศึกษาเกิดความภาคภูมิใจในตนเอง และตระหนักว่าความเพียร ความพยายามในการเรียนรู้ที่ผ่าน 3 ปีนั้นนำมาซึ่งผลที่น่าภูมิใจ ขณะเดียวกันเสื้อกาวน์สีขาวที่พวกเขาได้สวมใส่ก็เป็นสัญลักษณ์ของการเติบโตขึ้นอีกก้าวหนึ่งเข้าสู่วิชาชีพกายภาพบำบัด เป็นการเตรียมความพร้อมในเรื่องความรู้และความรับผิดชอบ ความพร้อมที่จะดูแลทุกข์สุขของผู้ป่วยซึ่งเขาไม่เคยรู้จักมาก่อนด้วยหัวใจความเป็นมนุษย์มากขึ้น ในสายตาของผู้ป่วยและญาติ บุคลากรที่สวมเสื้อกาวน์ขาวเป็นผู้ทรงภูมิ มีความสามารถที่พวกเขาสามารถฝากความหวังไว้ว่าจะช่วยบรรเทาทุกข์จากความเจ็บป่วยได้

ติดตามชมภาพวิดีโอได้ที่ https://www.facebook.com/watch/?v=275135734051977